ธปท.เล็งขยายวงเงินค้ำประกัน บสย. เพิ่ม
โพสต์ทูเดย์-ธปท.เล็งขอวงเงินค้ำประกันสินเชื่อเอสเอ็มอีเพิ่มจาก 3 หมื่นล้านบาท รองรับการขยายตัวปีหน้า คาดยอดค้ำประกัน บสย.สิ้นปีได้ 2 หมื่นล้านบาท
8 ธ.ค. 2552

โพสต์ทูเดย์-ธปท.เล็งขอวงเงินค้ำประกันสินเชื่อเอสเอ็มอีเพิ่มจาก 3 หมื่นล้านบาท รองรับการขยายตัวปีหน้า คาดยอดค้ำประกัน บสย.สิ้นปีได้ 2 หมื่นล้านบาท
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย(ธปท.) เปิดเผยว่า ยอดวงเงินค้ำประกันสินเชื่อ บสย. ล่าสุดเมื่อสิ้นเดือนพ.ย.เพิ่มเป็น 1.3 หมื่นล้านบาทแล้ว และถึงสิ้นปีนี้บสย.คาดว่าจะทำได้ถึง 2 หมื่นล้านบาท เพราะขณะนี้ธนาคารพาณิชย์ เช่น ธนาคารกสิกรไทยมีการเร่งขยายสินเชื่อ และนำลูกค้าเข้าร่วมโครงการเพิ่มขึ้น ประกอบกับสินเชื่อโดยปกติจะขยายตัวมากในช่วงปลายปี จึงเชื่อว่าน่าจะทำได้ตามที่คาดไว้
ทั้งนี้ เชื่อว่าเมื่อครบกำหนด 1 ปี ในช่วงมี.ค.-พ.ค.ปีหน้า การค้ำประกันสินเชื่อน่าจะทำได้ตามเป้าหมายที่ตั้งไว้ 3 หมื่นล้านบาท เนื่องจากสินเชื่อในระยะต่อไปน่าจะเร่งตัวได้มากขึ้น ตามการฟื้นตัวของเศรษฐกิจที่ค่อยๆปรับดีขึ้นอย่างต่อเนื่อง
อย่างไรก็ดี จากการตระเวนออกไปชี้แจงทำความเข้าใจ ถึงกระบวนการการเข้าโครงการค้ำประกันสินเชื่อกับผู้ประกอบการเกือบทั่วประเทศของของบรรษัทประกันสินเชื่ออุตสาหกรรมขนาดย่อม(บสย.) พบว่าผู้ประกอบการเริ่มมีความต้องการสินเชื่อมากขึ้น และต้องการเข้าร่วมโครงการค้ำประกันมากขึ้น เห็นได้จากผู้ประกอบการในภาคธุรกิจขนาดกลางและขนาดย่อม(เอสเอ็มอี) เสนอให้บสย.ขยายวงเงินค้ำประกันเพิ่ม จากเป้าหมายเดิมที่ครม.อนุมัติไว้ 3 หมื่นล้านบาท เพื่อรองรับสินเชื่อที่จะขยายตัวมากขึ้นในระยะต่อไป และรองรับลูกค้าเอสเอ็มอีของธนาคารต่างประเทศที่สนใจจะเข้าร่วมโครงการค้ำประกันด้วย 
นอกจากนี้ ผู้ประกอบการยังเสนอให้บสย.ยกเว้นค่าธรรมเนียมการค้ำประกันสินเชื่อ ที่คิดในอัตรา 1.75% ของวงเงินสินเชื่อ ซึ่งคณะรัฐมนตรี(ครม.)เห็นชอบให้เว้นเก็บถึงสิ้นปีนี้ออกไปอีก เพื่อจะช่วยลดภาระต้นทุนค่าธรรมเนียมในการเข้าโครงการของผู้ประกอบการลง สินเชื่อจะได้หมุนเวียนไปถึงธุรกิจเอสเอ็มอีได้มากขึ้น ส่งผลดีต่อภาพรวมเศรษฐกิจที่กำลังฟื้นตัว
“แต่ข้อเสนอของผู้ประกอบการทั้ง 2 เรื่อง ไม่ว่าการให้ขยายวงเงินเพิ่มจาก 3 หมื่นล้านบาท หรือ การเว้นเก็บค่าธรรมเนียม จะสามารถดำเนินการได้ตามที่ผู้ประกอบการขอหรือไม่ ต้องรอให้บสย.ซึ่งเป็นหน่วยงานที่รับผิดชอบโดยตรงไปหารือกับกระทรวงการคลังก่อนว่าจะทำได้หรือไม่ ซึ่งถ้าทำได้ก็น่าจะเป็นเรื่องที่ดี”นายสรสิทธิ์กล่าว